- 1 TEESAROONIKA
- ←
- 5
- →

5
Yísufa tautúmasee qúmuaninnanara fáasaanara foora máriaqa.
1-2 Mi-ainainná kambíqaaninna áukuanara maasá fífau ákara rúmasee qímannimianaura, óoqai dóo ínnee írimariafanoo maaqímminoo máriannoo, karaambáiqa qúmuaninna kari úmmuara fásiqara foora kukéeqakinoo qúmuannoo. 3 Faiqí ánaasee maa-aukuannára ámiqiranaki asooáranaki máridee qímasee káqi mána mánida márifanoo dóo miqóo kai rakéemasee firaa narirafa tautúmannimaqáannoo. Sía moo ámeekamasaannoo, ánaasee innaamunai fímariandee íannoo sía aupúrarafa sía máriannoo, máriannoo.
4 Ínnee Teesaroonika máqannaasa qiní qíkaqaafasaauqa, ínnee sía asukunakíara foora nímariasa máriafanoo. Yísufa qúmira faasaana úmmuarira fasiqara foora kambíqafi naqa ínnee sía tautúmasee nisaurífaranoo. 5 Ínnee aiqámausa káaqa qáranaki nímariasa fáasaanara foora nímariasa máriafanoo sía maasá ínnisaimbaqa eendákiara foora nímarunausa sía asukunakíara foora nímariasara foora máridaqa. 6 Miqúnara maasá ínnisaimbaqa sía faiqéemariasa naanna raaqa nífu maqasée máriaqa. Maasá ínnee faqa sía nammári néemariasa naanna rée fúrufariaqa káqi ámiqimasee márianaura.
7 Eendáki faiqí ánaasee faiqáidaqa eendáki nammári námasee fúrufaridaqa. 8 Maasá sía miqímarunausa máridaqa káaqa qáranaindi máridaqa maasá sía nammári námasee fúrufariqa núaqaana káqi máriaqaana. Maasá qeeqá Yísuna saqárikirana faqa qeeqá naríara naríara rírana faqa mi-ainainaqandánnai saqári kámmandee ukée íriqa. Maasá asumu márianafa kásooqaqee kambíqaaninnanara asasídaqa rakísida máridaqa. Mi-asasira afeesiránara pateeuqára foora qíkiaqaki afisúsee rákiranakiara foora mária.
(Óoqai níkiaqa itairírausa súani qíkiaqaki dáruandoo qímasee pateeuqá náriqa níkiaqa itairíranasaa afisímariqau. Óoqai Yísuna aukuana Roomma máqanna rákira fasiqauqa áinna qafee afisúsee rákiranaki nímariqau. Aiqáma ainaina samu sía qíkiaqa dáruani fee qímasee afisíqau.)
9 Ánutufa sía maasá rusandeesámumasee narí áranaqaranaki quqárareefau qinau. Ásauku mundírana karaambáiqa Yísunannai asumu márirana máraaqee qímaseenoo maasá rusandeesámumasee máranau. 10 Mi-asauku mundiráfa minásaimbaqa maasára moodáanaki máriaqeera maasá dárirana qímaaqa maqasée kúqufa fíndifinoo máridanoo narí kaifáa qumuráinaqa kúqiqee káqi máridee narí faqa máriaqeera maasá qímaaqa maqasée kúqinau. 11 Ínnee mi-irirána iriséeqa soofaarí maríasa mi-iriránannai narí dadaaqí narí dadaaqídaqa narí amana narí amana mapukúaqa.
Pauroofa ufa taikáidanoo nímandaidanoo.
12 Óo maasá qíkaqaafasaa maasá qeeqá qímuqusa óokiqari ínni qímannimidaqa. Ínniki Ánutuna ufa sáiki maría fasiqausa Ánutufa maréeqeenoo mi-saikánaki uqánnisóosara qídaqa, misá ínni naamúaqira ufa qímannimiafaqa ámiqira fasiqafee qímasee náaquqamasee íriaqa. 13 Misá nári ámiqira saikara irisée firaaqóo nóosaa qíranara rufíaida misára nídiaqa. Ínnee naríara naríara nídimarinaqa asooáranaki máriaqa.
14 Qinée ínni naamúaqi maruna fasiqausa qímannimidaqa, ínni kudi fasiqauqára afeekaikámasee naakápaifaqa misá aináiniaqa, rufíee maría fasiqa anaaseesa nimana mapukúnímaqáaqa, írirana óore̱eqárausa ínnee dadaaqiaqa, ínnee aiqámausa qámbaanai reendeénidaqa asooámasee qímannimiqa fuaqa. 15 Ínnee maa-ainainnára faqa rakísiaqa, moó fannoo aní mandáikammamaqáinana ákiaqara sía narí mandáikammamaqaa sía mi-oosanáfa máriani. Ínnee aiqáma kari narínni narínni ámiqira óosana kai narí ámi narí ámiaqa sía ínneeqáki kai miqíaqa. Ínnee aiqáma máqannaasaki máridaqa miqímannimaqáaqa. Ínneeqa írirana nimana mi-amiqira oosannásaa kai quqáaqa.
16-18 Ínnee aiqáma kari Yísuna ufa írimariasa asasída kai máriaqa, aiqáma eendaki fáasaana innaaru qiqá fuaqa. Aiqáma ainaina tiaki Ánutunara dúfi dúfi kai qiaqa. Ínnee mi-ufamaú fídaqa ásauku mundírana Yísunaki fídaqa Ánutufa ínniara fuaqée qímaqoomau fifáranoo.
19 Náaquqara andeeqara maraquna fannoo ínni afeeka níminaqa sía miná rafáaqafuaqa. 20 Ánutuna maraquna fannoo faiqí dadaaqínaqa sía níkoo nikaa iaqa, ámiqimasee íriaqa. 21 Ínnee aiqáma amaana ufa sía káqi íriaqa aiqáma ufa aiquqummásee iriséeqa ánoona ufa kai íriaqa. 22 Óosana óosana mandainainara eeráiriaqa.
23 Ánutufa maasá naundurái asooárana nímimarifa ínni máriranaki náaquqara andeeqara oosana firaaqóo nímiani. Mifá kai ínni aiqáma márirana nipatasáa faqa nimana faqa maraquna faqa áaqarafa sía máriani ánukarafá kai mári mári inánoo ásauku mundírafa karaambáiqa Yísufa miqíqa márinnanaki qúmuani. 24 Ínnee ínneeqa mandáinainakiqari ániaqeera náaree marífa Yísufa sía akóo akaa ímarifa maqee maqee dadaaqímarifa máridannoora ánukara óosana nímiannoo.
25 Óo Teesaroonika máqannaasa maasá qíkaqaafasaa, ínnee maasára maqee maqee innaaru qiaqa. 26 Ínnee aiqáma ínneeqa níkaqaafasaa nímandaidaqa moodáa fidíkara foora nímandaaqa.
27 Qinée Pauroosa Karaambáiqa ufa irisée ínniara afeekaikída qímannimida ínnee maa-papiqána maraséeqa minakínaa ákara ufa aiqáma Yísuna ufa írimariasa ásaana rúmasee qímannimiaqa.
28 Ásauku mundírana Karaambáiqa Yísuna áfaarirafa ínniki máriani.

- 1 TEESAROONIKA
- ←
- 5
- →

© 1983, 2001 WBT